**ПРЕДЛОГ**

 **ЗАКОН О ВОЈНОЈ НЕУТРАЛНОСТИ РЕПУБЛИКЕ СРБИЈЕ**

**Преамбула**

- Потврђујући Резолуцију Народне скупштине Републике Србије о заштити суверенитета, територијалног интегритета и уставног поретка Републике Србије, која је донета на Седмој седници Другог редовног заседања у 2007. години, одржаној 26. децембра 2007. године;

- Полазећи од тачке 6. наведене Резолуције којом је Народна скупштина Републике Србије донела одлуку о проглашавању војне неутралности Републике Србије у односу на постојеће војне савезе до евентуалног расписивања референдума на којем би се донела коначна одлука о том питању,

- Позивајући се на право које је међународно признато и другим државама, а које право подразумева могућност да се води самостална и национално-приоритетна безбедносна политика,

- Гарантујући право српског народа и свих грађана који живе у Републици Србији да буду носиоци пуне суверености, које право подразумева да је о питањима ступања у постојеће војне савезе обавезно одржати референдум,

- Схватајући да као неутрална држава Република Србија треба да настоји да избегава ступање у ратне сукобе, као и да је дужна да одржава спремним своје националне одбрамбене ресурсе;

- Напомињући обавезу Републике Србије да мора да буде способна да брани своју територију војним средствима све како би спречила било коју страну у рату да искористи њену територију путем окупације, успостављања транспорта или комуникација, употребом њеног ваздушног простора, итсл,

- Будући да Република Србија треба да води спољну политику која ће јој омогућити да избегне потенцијално будуће ратно ангажовање,

- Сматрајући да концепт усвојене неутралности садржи и право на неутралност под оружјем, односно право да Република Србија путем сопствене војне моћи одвраћа друге земље, ентитете или терористичке организације од потенцијалне агресије,

- Позивајући се на право Републике Србије као државе које подразумева и право на самоодбрану, као и право да Република Србија позове другу државу у помоћ уколико је њен статус угрожен,

**Члан 1.**

Овим Законом се утврђује и гарантује пуна војна неутралност Републике Србије.

Сви државни органи и имаоци јавних овлашћења дужни су да своје деловање и акте доносе и врше у складу са позицијом војне неутралности која је прописана овим законом.

**Члан 2.**

Република Србија са другим државама или војним савезима може да преговара око појединих услова војне сарадње, али без права на закључење уговорног односа који подразумева формално или фактичко чланство у тим савезима.

**Члан 3.**

Република Србија може закључити војни савез само са другом војно неутралном државом, или групом војно неутралних држава.

**Члан 4.**

Влада Републике Србије је овлашћена да својим актом оснива институције у циљу реализације сарадње са другим војно неутралним државама.

**Члан 5.**

Република Србија неће учествовати у мировним мисијама или операцијама које не одобри Савет безбедности Уједињених нација, осим у мисијама или операцијама ради непосредне заштите српског становништва.

**Члан 6.**

Одлуку о ступању у постојећи војни савез, осим савеза и сарадње са другим војно неутралним државама, могу донети само грађани Републике Србије на референдуму.

Београд, ............ 2016. године

 .................................................

 .................................................

 .................................................